Papersnake/gushiwen huggingface dataset:
病中初闻复官二首
韩偓（唐代）

抽毫连夜侍明光，执靮三年从省方。烧玉谩劳曾历试，

铄金宁为欠周防。也知恩泽招谗口，还痛神祇误直肠。

闻道复官翻涕泗，属车何在水茫茫。

又挂朝衣一自惊，始知天意重推诚。青云有路通还去，

白发无私健亦生。曾避暖池将浴凤，却同寒谷乍迁莺。

宦途巇嶮终难测，稳泊渔舟隐姓名。
书姚少师祠壁
吴清鹏（清代）

邢台杖锡据戎鞍，吴苑袈裟拥战坛。若辈动关天数出，当时真有帝师看。

奇功白帽加王易，冷语青裙见姊难。莫倚空山祠宇在，十三陵草已漫漫。
送陆畅归江南（畅娶董溪女）
韩愈（唐代）

举举江南子，名以能诗闻。一来取高第，官佐东宫军。

迎妇丞相府，夸映秀士群。鸾鸣桂树间，观者何缤纷。

人事喜颠倒，旦夕异所云。萧萧青云干，遂逐荆棘焚。

岁晚鸿雁过，乡思见新文。践此秦关雪，家彼吴洲云。

悲啼上车女，骨肉不可分。感慨都门别，丈夫酒方醺。

我实门下士，力薄蚋与蚊。受恩不即报，永负湘中坟。
题梅山云悦楼
朱涣（唐代）

和衣高卧白云堆，门倩云封不妄开。留向山中自娱悦，莫教一片出山来。
青溪水亭迟叶五循甫
王嗣经（明代）

渌水微风爽气新，重重楼榭接花津。
葡萄叶暗宜留客，杨柳条疏好望人。
次韵答仲兄元亮
李彭（宋代）

杨柳江头人迹稀，心随钟度远山迟。忽传忆弟看云句，想见流觞曲水时。

人比封胡终有恨，韵低徐庾敢言诗。青春欲谢子规叫，莫惜归帆赴后期。
山堂鞏先生挽诗三首
姜特立（宋代）

源流简公出，名字鲁山宗。
避地江之左，惊人易以东。
机云千载里，歆向一门中。
敬止山堂老，才名是至公。
次兄奕修群玉山留题韵并序
谢奕奎（宋代）

喜登群玉访幽奇，步步琼瑶力不疲。
拂拭棠阴留石刻，天然仙境岂人为。
岁晏
洪咨夔（宋代）

百想卧轮翻伎俩，三生圆泽弄精魂。
何如静对梅花坐，春满江南雪后村。
题顯道人壁
杨亿（宋代）

心似寒灰不复然，寻常谈论即弥天。
门临颍水多年住，法自曹弥几世传。
儒士谁同翻贝叶，都人长见施金钱。
翰林诗版分明在，曾与吾家有旧缘。
题梓岩和尚吟卷
释云岫（宋代）

字字不因容易得，灯花曾落五更钟。
东湖良阔瓶声远，流出一溪霜叶风。
西湖杂咏·秋
薛昂夫（元代）

疏林红叶，芙蓉将谢，天然妆点秋屏列。断霞遮，夕阳斜，山腰闪出闲亭榭。分付画船且慢者。歌，休唱彻；诗，乘兴写。
摸鱼子·又孤吟
张炎（宋代）

又孤吟、灞桥深雪，千山绝尽飞鸟。梅花也著东风笑，一夜瘦添多少。春悄悄。正断梦愁诗，忘却池塘草。前村路杳。看野水流冰，舟闲渡口，何必见安道。慵登眺。脉脉霏霏未了。寒威犹自清峭。终须几日开晴去，无奈此时怀抱。空暗恼。料酒兴歌情，未肯随人老。惜花起早。拚醉□忘归，接?更好，一笑任倾倒。
望仙亭书所见
宋祁（宋代）

危轩冠层堞，永日付登临。
寒雁犹能阵，乔柯自不林。
溪流横趣岛，樵路侧依岑。
西北虽堪望，浮云易作阴。
瓜田不纳履
林希逸（宋代）

莫道田间僻，持身惧指瑕。近瓜休纳履，为履似侵瓜。

野径风随屧，阳陂雨落花。藤方铺满地，屦且曳归家。

篱赋长庚蔓，鞋吟子美麻。及门如有客，倒屣只烹茶。
依韵答仝青崖
袁养（清代）

麟阁谁将姓字标，驱驰髀骨已全销。谈禅说剑足今古，浊酒清全伴寂寥。

非为仙缘寻玉杵，偶逢国士解金貂。流莺不放春归去，犹逐薰风啼画桥。
王绂秀石苍筠用图间题者韵 其三
弘历（清代）

白石苍苔雅称清，松梅何必弟兮兄。扫愁落落诗中画，抹月翛翛静者情。
至南岳书院寄常德蒋道林督学
湛若水（明代）

岳顶登歌寄道林，一翁九十云千寻。八程不惜来嘉会，君来不来春亦深。
和心泉上芸阁夫子原韵
吕汝玉（清代）

一枝史笔赋閒居，曾著人间未见书。寿世文章原不泯，传经学见信非虚。

金科玉律真师范，化雨春风入我庐。他日遗编深护惜，儒林文苑两相誉。
寄题洪州慈济师西轩
司马光（宋代）

登陆临胜绝，怅息未成游。
山气高闪霁，湖光碧照秋。
烟疏茶灶迥，灯冷竹房幽。
安得聊凭槛，萧然洗客愁。
山寺秋霁
张仲素（唐代）

水落溪流浅浅，寺秋山霭苍苍。
树色尤含残雨，钟声远带斜阳。
多丽西湖泛舟，夕归施成大席上，以晚山青
张翥（元代）

晚山青。一川云树冥冥。正参差、烟凝紫翠，斜阳画出南屏。馆娃归、吴台游鹿，铜仙去、汉苑飞萤。怀古情多，凭高望极，且将尊酒慰飘零。自湖上、爱梅仙远，鹤梦几时醒。空留在、六桥疏柳，孤屿危亭。待苏堤、歌声散尽，更须携妓西泠。藕花深、雨凉翡翠，菰蒲软、风弄蜻蜓。澄碧生秋，闹红驻景，采菱新唱最堪听。见一片，水天无际，渔火两三星。多情月、为人留照，未过前汀。
赋得北方有佳人
徐贤妃（唐代）

由来称独立，本自号倾城。
柳叶眉间发，桃花脸上生。
腕摇金钏响，步转玉环鸣。
纤腰宜宝袜，红衫艳织成。
悬知一顾重，别觉舞腰轻。
胡忠安公挽诗四十韵
李东阳（明代）

文庙临朝日，英皇复辟年。我公台鼎贵，臣职始终全。

旧锡恩荣榜，仍居侍从员。皂囊繁出入，彤陛俨周旋。

扰扰群疑会，皇皇《四牡》篇。路应穷地轴，岁屡变星躔。

晓谒班留笋，宵归炬拥莲。至今天上语，不遣外人传。

少海惊波定，金縢密疏虔。论功同李泌，辱命岂张骞。

南国非旁郡，东僚亦左迁。献陵贻睿想，宣室问遗贤。

典礼烦咨岳，为舟忆济川。庙廊资治理，帷幄赞兵权。

讨逆东平汉，从征北过燕。从容陈俎豆，谈笑却戈鋋。

仗钺风尘际，留司雨露边。两曹兼掌握，三少累登延。

紫诰蛟龙织，珍羞玳瑁筵。篆分银印细，花簇锦袍鲜。

棨戟城西第，桑麻海上田。云霄三接近，优遇一时专。

绿野家山在，丹心圣主怜。挂冠双凤阙，归棹五湖船。

老子元知足，陶朱不爱钱。弟兄头总白，宾客户常阗。

面受娄公唾，身无董氏弦。恩鱼随网散，驯犬上阶眠。

碑板寻常见，医方次第诠。瓮留京口酿，瓶引惠山泉。

寿恺堂何愧，忠安谥有焉。相台秋正折，卿月夜虚圆。

异骨殊凡品，前身本解禅。浮生过九十，空界出三千。

海内文章伯，人间富贵仙。姓名儿女说，簪笏子孙联。

桃李当时盛，葭莩后代连。高山嗟仰止，先辈已茫然。

日月居诸里，江湖涕泪前。赋诗裨国史，讵有笔如椽。
伍员祠
吕本中（宋代）

伍员庙前一丈碑，上有野鹤双来栖。水云杳杳凉去远，风雨冥冥秋到迟。

江花相趁野花发，旧燕不随新燕归。大夫遗恨竟何许，楚越勾吴今是非。
送胡季昭
胡炎（宋代）

一封朝奏大明宫，吹起庐陵古直风。
言路从来天样阔，蛮烟谁使径旁通。
朝中竞送长沙传，岭表争迎小澹翁。
学馆诸生空饱饭，临分忧国意何穷。
袁墓
汪俊（清代）

香云漠漠雪飘飘，积翠层岚近可招。犹记玉堂春夜梦，短篷斜系虎山桥。
添字浣溪沙（三山戏作）
辛弃疾（宋代）

记得瓢泉快活时。长年耽酒更吟诗。蓦地捉将来断送，老头皮。

吟扶行不得，闲窗学得鹧鸪啼。却有杜鹃能劝道，不如归。
转调二郎神
刘克庄（宋代）

抽还手版，受用处、十分轻省。便衣翦家机，饭炊躬稼，且免支移衣省。帝悯龙钟蠲朝谒，予长假、毋烦申省。笑木石虚斋，暮年忺做，端明提省。
闲冷。橐金散尽，书筒来省。有小小楼儿，看山待月，绝胜崔公望省。两鹤随轩，一奴负锸，此外诸余从省。把一身本末，绿章奏过，泰玄都省。
过洞庭湖
裴说（唐代）

浪高风力大，挂席亦言迟。
及到堪忧处，争如未济时。
鱼龙侵莫测，雷雨动须疑。
此际情无赖，何门寄所思。
堙禹治水
佚名（先秦）

“洪水滔天，堙窃帝之息壤以堙洪水，不待帝命。帝令祝融杀堙于羽郊。堙复生禹，帝乃命禹卒布土以定九州。”《山海经·海内经》

“禹娶涂山氏女，不以私害公，自辛至甲四日，复往治水。”《吕氏春秋》

“禹治洪水，通轘辕山，化为熊。谓涂山氏曰：“欲饷，闻鼓声乃来。”禹跳石，误中鼓，涂山氏往，见禹方坐熊，惭而去。至嵩高山下，化为石，方生启。禹曰：“归我子！”石破北方而启生。”《淮南子》
水中楼影诗
萧纲（南北朝）

水底罘罳出，萍间反宇浮。风生色不坏，浪去影恒留。
纪程十绝 其一
张侃（宋代）

半夜燃萁车堰归，县街灯火已稀微。路人莫笑奔波甚，领略江山暂解围。
曹峨嵋寓斋再饯赋别
陶孚尹（清代）

南曹端爱我，樽酒更相期。宦况秋蝉翼，离情春茧丝。

星河双阙迥，鳞雁故乡迟。别去还多感，河梁日暮时。
为许明夫题金碧山水图二首 其一
张宁（明代）

珠林琼岛锦江滨，桃李东风满眼春。金碧楼台何处尽，丹青图画几回新。

中山古道多行径，北海寒波隔要津。白发题诗思何限，少陵已是倦游人。
六祖传付偈颂 其九 初祖
黄裳（宋代）

精传神气一传精，性命于中附会成。道世浑沦窥不破，更从何处觅无生。
从丘十四借韩文二首
黄庭坚（宋代）

吏部文章万世，吾求善本编窥。
散帙云窗棐几，同安得见丘迟。
留别伦右溪十咏 其九 深明馆
王渐逵（明代）

曾共移居卜筑心，携壶相问数相临。何当跨鹤同归去，翠竹桃花春正深。
宫词 其十四
周彦质（宋代）

圣主忧勤尽至仁，玉炉清夜拱星辰。谁知漏永虔祈处，不为皇躬只为民。
浦城外界梨岭西水碓头阻雪三日
陈著（宋代）

小小篮舆出远林，南来长苦路崎嵌。
一千里外乡山杳，十二月中风雪深。
清夜到家惟有梦，少年触事易酸心。
须知行止元非我，阴六阳三古到今。
州宅堂前荷花
范成大（宋代）

凌波仙子静中芳，也带酣红学醉妆。
有意十分开晓露，无情一饷敛斜阳。
泥根玉雪元无染，风叶青葱亦自香。
想得石湖花正好，接天云锦画船凉。
颂证道歌·证道歌
释印肃（宋代）

把火烧天徒自疲，坚持十力助他非。
烦恼息时全体是，速令直下发菩提。
诗一首
刘敞（宋代）

菩萨号文殊，禅堂名曲讲。语默本同源，名实不相愯。
颂古二十一首
释鼎需（宋代）

全锋敌胜铁牛机，电掣雷奔已是迟。
等閒活捉卢陂老，纵饶猛略若为施。
君不见，寰中意气，
阃外威权，拟议冲前总灭门。
冬夜对月怀彦逢弟
王之道（宋代）

荒庭寒有月，穷巷静无声。
坐想积年别，遥同今夕明。
蹉跎前进士，憔悴老书生。
短棹归来好，边城久偃兵。
清江引·咏所见
佚名（元代）

后园中姐儿十六七，见一双胡蝶戏。香肩靠粉墙，玉指弹珠泪。唤丫鬟赶开他别处飞。
冻蝇
杨万里（宋代）

隔窗偶见负暄蝇，双脚挼挲弄晓晴。
日影欲移先会得，忽然飞落别窗声。
骆谷
崔觐（唐代）

高峰偃蹇云崔巍，层崖巨壑长峡开。
龙蛇纵横虎豹乱，古栈朽裂埋深谷。
偈倾一百三十三首
释法薰（宋代）

新年佛法，一切成现。
明去暗来，三头两面。
灵利衲僧，犹隔一线。
更问如何，脑后拔箭。
次韵前人壁閒诗
陈著（宋代）

两处诗家隔一山，此心知得两心閒。
君才终与鹏腾海，我老甘后骥伏闲。
采桑子
袁嘉（清代）

惜春春去留难住，愁里年华。病里韶华。消尽吟情枉自嗟。

风狂雨骤催飘泊，短命桃花。薄命杨花。底事伤心聚一家。
题圭峰下长孙家林亭
韩琮（唐代）

赵国林亭二百年，绿苔如毯葛如烟。闲期竹色摇霜看，

醉惜松声枕月眠。出树圭峰寒压坐，入篱沙濑碧流天。

明知富贵非身物，莫为金章堕地仙。
岁晏即事
苏籀（宋代）

硙霏白雪舂云子，盘摘黄金割蜜房。组织翻腾不停杼，芳甘酝酿馈先浆。

西成仅有储囷窄，中土才归置枕康。敕赐宗盟旌德刹，扈阳珍木蔚葱苍。
浩歌
李贺（唐代）

南风吹山作平地，帝遣天吴移海水。
王母桃花千遍红，彭祖巫咸几回死？
青毛骢马参差钱，娇春杨柳含缃烟。
筝人劝我金屈卮，神血未凝身问谁？
不须浪饮丁都护，世上英雄本无主。
买丝绣作平原君，有酒唯浇赵州土。
漏催水咽玉蟾蜍，卫娘发薄不胜梳。
羞见秋眉换新绿，二十男儿那刺促？
送荆溪蒋素亭先生
徐宗达（清代）

落落荆南士，文章海内惊。郑门桃李茂，谢砌蕙兰生。

应试来江邑，归舟过郡城。囊空无酒饯，四韵表微情。
故赠太师丞相文恭陈公挽词三首 其一
韩元吉（宋代）

拱揖消狂寇，从容奉两宫。临危几谢傅，忍事实娄公。

陶冶无偏党，经纶尽朴忠。再来金鼎地，高卧亦成功。
迂拙
刘黻（宋代）

迂拙全无补，区区只耐劳。
青灯常独照，白发不相饶。
恋阙江云隔，忆家山月高。
武夷有余稿，何事注离骚。
桃花菊
项安世（宋代）

花神得与换新妆，不著仙家金缕裳。
也学时人尚红粉，依前风味带黄香。
微醺有意随风舞，独立无言任雨荒。
唤作桃红元未称，桃花那解傲秋霜。
再和世荣二十韵寄薛玄之
耶律楚材（元代）

尚记承平日，为学体自强。经书兴我志，功业逼人忙。

蛰窟长思兴，葵心本慕阳。蛟龙初得雨，日月近依光。

事主心无隐，遭时策建长。引君当正道，陈事上封章。

亦既尊仁义，胡为失毅刚。箴规尽忠赤，人物敢雌黄。

断似南山定，言令北斗昂。劝君师魏郑，嫉恶法张纲。

青眼蒙高顾，白眉忝最良。谁知天有数，不觉汉亡疆。

人笑段干木，谁师田子方。上苍垂大命，天阙册明王。

殷室君虽灭，仁人道未亡。南州远烟水，北海几星霜。

仁政时将治，明君国寖昌。卿云知有庆，嘉谷又呈祥。

名遂宜思退，机危乃自戕。归欤今好赋，闻道故园荒。
次韵邵子可弹琴二首
陈东（宋代）

雷公徽玉粲明星，照出师襄指下声。
可怜此地无人识，唤作新来黑瘦筝。
新秋微雨入夜月光皎然有怀兰仙母女
张友书（清代）

远树蝉响寂，一雨生微凉。美人隔秋水，共此明月光。

月光空复明，相思苦难已。听尽漏声长，悄然立花底。
偶作二绝 其一
吕本中（宋代）

不嫌羸病守绳床，世念纷纷久已降。一夜月明如白日，骤闻急雨打天窗。
淳化中朝会二十三首
佚名（隋代）

九苞荐瑞，戴德膺仁。
藻翰爰夺，灵音载振。
非时不见，有道则臻。
降岐匪匹，位舜为灵。
贺新郎 其年将发秋夜集西堂次前韵
龚鼎孳（清代）

一曲骊歌发。正秋宵、露寒金井，星疏瑶阙。江上青枫应有约，夜星落潮如雪。

留不住、古人明月。自是五湖烟水好，笑东华、尘土埋黄发。

行路怕，太行末。

唾壶如意应敲折。古今来、英雄儿女，都为情物。孤愤信陵游戏事，毕竟千人之杰。

看转眼、烟云变灭。万事不如归计稳，听杜鹃、枝上三更血。

宁卖菜，更求益。
武夷鸡窠岩
翁彦约（宋代）

仙人清磬读黄庭，长听金鸡半夜声。一夕都随黄鹤去，满巢明月白云生。
溥幼好学
明史（清代）

溥幼即嗜学，所读书必手钞，钞已朗诵一过，即焚之，又钞，如是者六七始已。或问：“何勤苦如此？”曰：“聊以强记耳。”右手握管处，指掌成茧。冬日手皲，日沃汤数次。后名读书之斋曰：“七录”。

溥诗文敏捷。四方征索者，不起草，对客挥毫，俄顷立就，以故名高一时。
避寇即事十二首 其十二
左纬（宋代）

太平无可议，妖孽欲何求。未足烦天讨，然犹假庙谋。

鹰扬谁敢抗，鸟散类难收。首恶闻犹在，王师愿小留。
乞补外出江皋待命泊伟观二首 其二
许及之（宋代）

欲去不得遂，正如太庙羊。登俎分所宜，得去喜可量。

圣度真如天，不妨且翱翔。扶老复携幼，迁居大江傍。

居然得伟观，怅焉渺遐荒。潮头来如山，亲乐想未央。
次韵答达善
舒岳祥（宋代）

道不能鸣假物鸣，数篇诗见故人情。
重经丧乱成南北，多谢交游访死生。
我始欲愁将老至，公须少忍待时平。
古来毁弃连城璧，不恨沉埋百世英。
春日偶成三首
陈棣（宋代）

雨后春逾丽，平堤涨绿波。
侵人花气酿，刺眼麦芒多。
舴艋閒蓑笠，秋千醉绮罗。
光阴难把玩，秀句与消磨。
张恭甫正字折赠馆中碧桃，因次子充韵
范成大（宋代）

满枝晴雪照青霞，旧识桃源晕碧花。
俯仰京尘隔年梦，东风犹认故人家。
和颜长官百咏·渔父
朱继芳（宋代）

舟系蓬莱浅水傍，鳌头缩尽海生桑。
百川日夜滔滔去，借问人间有底忙。
沈叡达书简帖赞
岳珂（宋代）

书之神韵虽于心，书之汉度必资于学。
分制有法，均停相若，
三资合体，上下齐脚，
多寡不牵，乃异世作。
今视其帖，信乎其嗜之专而见之卓也。
虽然，艺在当家，
羽亦有源，存中瞻前，
文通比肩。雇翰墨文章之不殊，
而俱未若公之知言。知言伊何，
以神合天。古人之良，意在笔前。
大像阁
宋祁（宋代）

追碧被层颠，灵姿映大千。
天光白毫际，山色钿螺边。
海客供鬘贝，江神捧坐莲。
衔花驯鹿往，投钵毒龙眠。
影压中流浪，香飘万里船。
慈威济终古，何止一长川。
蝶恋花·海岱楼玩月作
米芾（宋代）

千古涟漪清绝地。海岱楼高，下瞰秦淮尾。水浸碧天天似水。广寒宫阙人间世。
霭霭春和一海市。鏊戴三山，顷刻随轮至。宝月圆时多异气。夜光一颗千金贵。
偈颂三首
释行巩（宋代）

雪峰辊扑，禾山打鼓。
秘魔擎叉，道吾作舞。
中秋对月
释行肇（宋代）

暮雨过寥廓，江天正青苍。
列树无残阴，积水有异光。
幽虫鸣欲遍，宿鸟惊忽翔。
永夜如至公，签我吟清章。
书皇亲画扇
苏轼（宋代）

十年江海寄浮沉，梦绕江南黄苇林。
谁谓风流贵公子，笔端还有五湖心。
霁雪亭
薛嵎（宋代）

千树玉成林，远香清可寻。
几疑安道在，直得老逋吟。
迥与春风异，唯宜昼日阴。
尘中无此景，羡尔弃华簪。
张莱溪学宪过访留酌
萧应魁（明代）

背郭幽栖洽隐沦，衡门长日断嚣尘。何期秉宪台中客，来问持竿濮上人。

盘荐青蔬抽近圃，墙过浊酒是东邻。不缘大雅思论旧，那得披襟共任真。
龙门送裴侍御监五岭选
李颀（唐代）

万里番禺地，官人继帝忧。君为柱下史，将命出东周。

歇马傍川路，张灯临石楼。棱棱静疏木，濞濞响寒流。

榔叶四荒外，梅花五岭头。明珠尉佗国，翠羽夜郎洲。

夷俗富珍产，土风资宦游。心清物不杂，弊革事无留。

举善必称最，持奸当去尤。何辞桂江远，今日用贤秋。
望庐山
陈杰（宋代）

去年山中行，未了庐山意。
今年江上望，始尽庐山势。
只道山中行，未识庐山面。
那知江上望，已失庐山愿。
人生出处前料难，向来窗下有此山。
一行作吏事便废，十年读书早已悔。
五老招人笑举头，三老催船不自由。
柔櫓一声天似水，无情飞起两沙鸥。
冬至
戴复古（宋代）

时光流转寻常事，世故惊心感慨多。
一岁休祥在云气，今朝云气果如何。
挽张元干国录词二首
韩元吉（宋代）

左学驰声旧，中朝得录初。
宠材知底用，壮志亦成虚。
归旐三千远，新年八十余。
苍天谁与问，行路亦欷嘘。
魏京诗 其二十一
刘敞（宋代）

孰为强暴，敢不来觐。俾怛于威，于忠是训。
宿少谷墓下作
傅汝舟（明代）

良友竟亡悲凤死，遗编虽在泣麟穷。
休论十载追趋地，只漫千山梦寐中。
青草渐生今日雨，白杨时动故园风。
抚坟岂称酬知己，愁绝春原薜荔丛。
送张宗益工部知相州
文同（宋代）

学术深沉久未施，晚登台省世方知。
诗章好奏周文庙，字法宜磨魏武碑。
禁掖便当提大笔，名藩犹自拥高麾。
应怜共试金坡者，答飒浑如郑鲜之。
闷怀二首 其一
朱淑真（宋代）

黄昏院落雨潇潇，独对孤灯恨气高。针钱懒拈肠自断，梧桐叶叶剪风刀。
南郊大礼诗
王禹偁（宋代）

圣君重卜祀南郊，仗用黄麾间白旄。
仙吹冷翻苍玉佩，晓霞晴透绛纱袍。
天开兜率斋宫静，海涌蓬莱帐殿高。
迁客生还知有望，商山不敢读离骚。
偈颂一百三十三首 其四十三
释居简（宋代）

跛跛挈挈，百丑千拙。斗诸方胜，胜诸方劣。
秋日雨后二首 其一
吕诚（元代）

浦口寒潮频有信，空中鸟迹了无痕。野航落日东西渡，黄叶秋风远近村。
辛巳七月一日登楼
戴冠（明代）

落日苍梧远，孤臣独倚楼。
云山空洒泪，江海岂容愁。
属国归无日，文园病未休。
不堪南极外，风送九天秋。
暮春
冯银（明代）

绿暗红稀春已深，东风吹度小墙阴。凋荣何恨人间事，独倚幽窗数过禽。
题淮南寺
程颢（宋代）

南去北来休便休，白蘋吹尽楚江秋。
道人不是悲秋客，一任晚山相对愁。
铁山祠成二首
李新（宋代）

缥缈团空翠一围，丛神社鼓日相依。
阴天几处看云阵，夜雪何时化铁衣。
鸟鼠莫栖新蕊殿，风尘从染旧龙旗。
门前汗马蹄翻玉，犹似当年力战归。
对酒吟
邵雍（宋代）

有酒时时泛一瓯，年将七十待何求。
齿衰婚嫁尚未了，岁旱田园才薄收。
客去有时闲拱手，日高无事静梳头。
霜毛不止装诗景，更可因而入画休。
春秋战国门。公叔
周昙（唐代）

吴起南奔魏国荒，必听公叔失贤良。

无谋纵欲离安邑，可免河沟徙大梁。
过宝应
程本立（明代）

柳拂津亭春雾开，缆牵官舸鼓声催。邑中旧尹人能说，湖上新堤客再来。

劫火空城遗雁塔，恶风深浪没龙堆。若过甓社看明月，切莫探珠老蚌胎。
木兰花（十梅未开）
莫将（宋代）

一枝和露珍珠贯。月下回来寻几遍。今朝忽见数枝开，未有十几如待伴。

新妆不比涂妃面。雪艳冰姿寒欲颤。外边多少扫春人，春信莫教容易断。
无闷 雨夜
朱彝尊（清代）

密雨垂丝，细细晚风，约尽浮萍池水。
乍一霎黄昏，小门深闭。
作弄新凉天气。
怕早有井梧飘阶砌。
正楚筠，簟冷香篝，简点旧时鸳被。
无计。
才独眠，更坐起恁说愁边滋味。
翠蛾别久，远信莫致。
纵有梦魂能记。
寻不到，长安三千里。
料此夜一点孤灯，知他睡也不睡。
君山怀古
刘禹锡（唐代）

属车八十一，此地阻长风。千载威灵尽，赭山寒水中。
秋日游沂山观百丈崖瀑布
马长春（清代）

平明问客路，涧道有余清。结侣仗轻策，相将沿壑行。

行行近水村，处处叱牛声。山田高于屋，牛在屋上耕。

冈峦相枕带，峡口片云横。渡峡风泠泠，恍然如再生。

何物横空下，两岸不能争。惊波荡峭壁，澎湃势难平。

坐久何袅袅，石濑水回萦。水在山之岚，霏微移我情。

有僧烟际出，渡水来相迎。莫漫言归去，少焉山月明。
招民表
朱松（宋代）

清眠有味日方永，褦襶妨人推不省。疾草尺书招故人，一水未济岂非命。

此身何啻千金直，天下未可两臂等。垂堂之戒其敢忘，晚识风波失前猛。

天怜我辈少如意，晓起屋梁飞倒景。侧身鸟行溪上路，遥知倚筇唤烟艇。

信眉相对真梦寐，岂不惜此一笑倾。莫谈世事令舌强，快读新诗频首肯。

与君好恶真磁铁，失足尘途若为骋。北窗风月夜吞吐，持此邀君共幽屏。

净洗多生内热尘，更有僧庐千尺井。
东阳夜怪诗（奚锐金近作三首）
佚名（唐代）

舞镜争鸾彩，临场定鹘拳。正思仙仗日，翘首仰楼前。

养斗形如木，迎春质似泥。信如风雨在，何惮迹卑栖。

为脱田文难，常怀纪渻恩。欲知疏野态，霜晓叫荒村。
杂曲歌辞。杨柳枝
孙光宪（五代）

闾门风暖落花干，飞遍江南雪不寒。

独有晚来临水驿，闲人多凭赤阑干。

有池有榭即濛濛，浸润翻成长养功。

恰似有人长点检，著行排立向春风。

根柢虽然傍浊河，无妨终日近笙歌。

骖骖金带谁堪比，还笑黄莺不较多。

万株枯槁怨亡隋，似吊吴台各自垂。

好是淮阴明月里，酒楼横笛不胜吹。
笋崖月夜听徐傅舟弹琴
王文治（清代）

大海无人处，月明生暗潮。孤琴时一奏，白露下层霄。

夜静水逾淡，秋凉天更遥。鲛人如解听，清泪湿冰绡。
虎丘呈元机上人
葛逸（宋代）

楼观倚云端，烟收陆海宽。
苍崖留剑迹，古木见龙蟠。
石径青苔滑，霜林木叶乾。
凭栏千里豁，爽气逼人寒。
晓气
姚燮（清代）

晓气浮墀作水澄，暗烟墙角自垂藤。亲孥体健资粗饭，云日天高纵独鹰。

静护瓶花帘再下，閒编史事手亲誊。缄身不插红尘脚，抵得空山退院僧。
庐山道中怀子瞻
释道潜（宋代）

谷口晴云散晓光，鸟声呼我渡横塘。轻明独爱桃花静，撩乱偏嫌柳絮狂。

处处丛祠起箫鼓，家家篱落动耕桑。去年今日东坡路，拄杖相将探海棠。
代张京尹贺皇太子生辰三首 其二
彭龟年（宋代）

神光开甲观，寰海作重阳。世尽占人瑞，天应发子祥。

山河涵玉露，象纬泻银潢。有道如三代，宁须不老方。
落叶 其一
姚素榆（清代）

秋风料峭掩紫关，小院尘氛删未删。一缕茶烟生竹外，几番霜未到林间。

诗成渭北云抟树，梦绕江南雨满山。爱煞停车相赏处，等閒著地锦斓斑。
旅怀
林尚仁（宋代）

欲暮西风引客愁，十年如梦住他州。故交零落谁知己，往事凄凉叹白头。

一纸音书灯下泪，满城砧杵月明秋。早知世路风波险，只在山中煮石休。
闲居遣怀十首 其四
姚合（唐代）

好景时牵目，茅斋兴有馀。远山经雨后，庭树得秋初。

道侣怜栽药，高人笑养鱼。优游随本性，甘被弃慵疏。
和仁仲春日十绝
胡寅（宋代）

雪后云收万里天，春从何处著山川。
红边绿外无穷思，莫道今年似去年。
偈六十三首
释道宁（宋代）

未透祖师关，时光如箭急。
白发皓然生，新年又五日。
送杰老住仙游
唐士耻（宋代）

方期秋气高，遍阅山水窟。
青鞋此蜚动，幽意那可及。
偈颂二百零五首 其九
释正觉（宋代）

劫前机，肘后印，用而无痕，空而不尽。是谁造作大千，出自虚明方寸。

你侬欲去泥瘢，匠石不悭斤运。
立春日风雪如晦漫望有感 其五
郭之奇（明代）

江外诸峰变玉山，林烟半出俟春还。碧水未解严冬色，青帝依然独闭关。
清隐岩
刘夔（宋代）

地迥隔尘寰，石门云闭关。
幽人澹无事，白鹤相往还。
独坐
孙觌（宋代）

真境闲自见，衰容老更侵。却无愁可解，祇有病相寻。

莫引千钧发，须存一寸心。澹然无愠喜，龟息自深深。
次韵饮酒
晁说之（宋代）

舒怀来游地，悲欢付与君。
深惭偏爱酒，有客总能文。
春去欣搜粟，秋来谩护军。
何如东里老，憨腹醉醺醺。
过芝塘将谒马字昌断冈道中二首 其二
龚诩（明代）

雪随风力乱飞扬，道上行人冻欲僵。却笑老奴如便了，鼻随清涕尺馀长。
送慈侍者宁亲
释守卓（宋代）

生缘断处参吾道，孝义敦时念倚门。要得一槌收两当，别余归去省寒温。
次韵吴山甫
陈著（宋代）

谁敲拄杖碧溪湾，得见霞城老则山。
对面相惊风鉴旧，论心不放雨镫閒。
浮生梦蚁凄凉外，春事啼鹃远近间。
幸有新诗相慰藉，忍攀垂柳送东还。
都下追感往昔因成二首
晁冲之（宋代）

少年使酒走京华，纵步曾游小小家。
看舞霓裳羽衣曲，听歌玉小后庭花。
门侵杨柳垂珠箔，窗对樱桃卷碧纱。
坐客半惊随逝水，主人星散落天涯。

春风踏月过章华，青鸟双邀阿母家。
系马柳低当户叶，迎人桃出隔墙花。
鬓深钗暖云侵脸，臂薄衫寒玉映纱。
莫作一生惆怅事，邻州不在海西涯。
游三茅山访郑炼师
田艺蘅（明代）

小隐居城市，悠然寄一丘。
青山同入定，黄叶自悲秋。
湖影摇晴榻，钟声度暝楼。
丹砂何日就，期尔在玄洲。
八月过西林一首
王阮（宋代）

似应沙鹭有前期，装点秋原景最宜。落雨败梧随沆瀣，牵风寒藻舞沦漪。

流旋碧玉渠初满，剥尽黄花稻已衰。海里是非休苦恼，不如学取步兵痴。
次韵王鸥盟秋日郊居即事
杨冠卿（宋代）

不贪薏苡与明珠，曳屣狂歌信杖扶。
谁道先生贫彻骨，先生清处若冰壶。
送坚甫同年 其一
文同（宋代）

坚甫神太清，不谓久流落。别来二十载，论议转深博。

其中富所有，种道以文穫。铺张讲治乱，破若劲弩彍。

众人诮青衫，可笑俗眼薄。兰筋隐瘦骨，垂耳受羁络。

拳挛喙拄地，过者无伯乐。去蜀持底归，雄藁满坏橐。

朝辞玉垒关，暮上石匮阁。知子者云谁，独我怀抱恶。
题邓国材水墨寒林
杨万里（宋代）

人间那得个山川。舡上渔郎便是仙。
远岭外头江尽处，问渠何许洞中天。
和张奉议赠舅氏庞大夫
陈师道（宋代）

朝下公门不曳裾，身宽心远等林居。
传家声烈三公後，贮腹平林万卷余。
藤架倚春听语鸟，石池迎日数游鱼。
人言酷似牢之舅，未有新诗锦不如。
奉和袭美赠魏处士五贶诗。华顶杖
陆龟蒙（唐代）

万古阴崖雪，灵根不为枯。瘦于霜鹤胫，奇似黑龙须。

拄访谭玄客，持看泼墨图。湖云如有路，兼可到仙都。
蒋观文
岳珂（宋代）

尺瑜寸瑕，工所不弃。如公平生，抑有清议。虽翰墨之仅存，亦世俗之共毖。

予独区区于别白，是亦或出于有意。昔邹忠公以言得罪，士皆缩颈以避去。

公乃折简以自丽，由是而去，盖已无怼。然则操觚刻椠，片言幅纸，其知所以行己也必矣。

以字达识，以识行字，举一知二，兹帖之所以可贵。
和人见寄
綦崇礼（宋代）

江海同为客，山林不并居。经时占喜鹊，今日剖双鱼。

拥鼻还成咏，撑肠未废书。孤吟聊自遣，谁复借吹嘘。
一字百题示商君祥 其三十二 儒
李俊民（金朝）

秦坑秦即孤，鲁戏鲁寻削。伊谁蹈前轨，可谓束高阁。
香径分韵得江字
赵文（宋代）

一亭寒碧中，四面空无窗。种荷未有花，清意已满腔。

小坐梅树下，我亦青油幢。晚来蝉声歇，静境热自降。

清风与明月，造物无对桩。闲者恣吟取，如瓢分大江。

欲归尚未肯，雨湿烟钟撞。
送禅照大师归越
钱惟演（宋代）

金刹杳霞扃，南风漾彩舲。
吴天六幕远，越岫万螺青。
龙篆霏雕像，鲸涛注净瓶。
上方堪逈望，支策见春溟。
寄介石索寒菊
黄玠（元代）

时菊晚逾好，金彩照微霜。庶尔同岁寒，解后不得将。

寤寐忽有觌，道人冠帻黄。入梦还出梦，顾影但空房。

天地生万物，淹速自其常。甘苦亦随化，乐彼未渠央。
以诗句咏梅 孤山山下醉眠处
方蒙仲（宋代）

佳句天所嗔，谪与水仙偶。樽酒酹逋翁，更道香影不。
子规（一作项斯诗）
贾岛（唐代）

游魂自相叫，宁复记前身。飞过邻家月，声连野路春。

梦边催晓急，愁处送风频。自有沾花血，相和雨滴新。
自昌乐郡溯流至白石岭下行入郴州
沈佺期（唐代）

兹山界夷夏，天险横寥廓。太史漏登探，文命限开凿。

北流自南泻，群峰回众壑。驰波如电腾，激石似雷落。

崖留盘古树，涧蓄神农药。乳窦何淋漓，苔藓更彩错。

娟娟潭里虹，渺渺滩边鹤。岁杪应流火，天高云物薄。

金风吹绿梢，玉露洗红箨。溯舟始兴廨，登践桂阳郭。

匍匐缘修坂，穹窿曳长dh.碍林阻往来，遇堰每前却。

救艰不遑饭，毕昏无暇泊。濯溪宁足惧，磴道谁云恶。

我行山水间，湍险皆不若。安能独见闻，书此贻京洛。
洞仙歌（对雨思友）
蒋捷（宋代）

世间何处，最难忘杯酒。惟是停云想亲友。此时无一盏，千种离愁，西风外，长伴枯荷衰柳。

去年深夜语，倾倒书□，窗烛心悬小红豆。记得到门时，雨正萧萧，嗟今雨、此情非旧。待与子、相期采黄花，又未卜重阳，果能晴否。
访人汴上有感
张耒（宋代）

万尾鳞鳞汴岸舟，汴流日夜去悠悠。
舟行水去常如旧，世事纷纷何日休。
落日昏昏沙际晚，白云片片碧天秋。
□□□□□□□，□□□□□□□。
武昌留别汪巩厂
周家禄（清代）

横议千家互倡酬，微言六籍恣冥搜。坐看白日真成暝，不为苍生亦自忧。

风柳过墙堪受月，露葵临砌易当秋。高谈向尽离愁始，对此茫茫江汉流。
车武子宅
王齐愈（宋代）

儒生骨朽名犹在，高塚相望已乱真。
只认夜深萤聚处，便应泉下读书人。
寄中山鹤
张耒（宋代）

矫矫云外物，本非世所驯。
怀安败尔性，乃与人相亲。
嘎然而长败，已愧鸿在云。
马羁当受鞭，泉汲宁辞浑。
岂无山中友，初不离鸡群。
虽无月支料，亦饱松间身。
嗟我少学古，有道羞贱贫。
径出不自爱，蹉跎曳朝绅。
一为折腰趋，永愧植杖耘。
时时犹高谈，自喜未缁磷。
寄语中山鹤，吾与汝知津。
侍象山先生游西湖舟中胥必先周元忠弈
杨简（宋代）

浅红深翠绿高低，各出精神不肯齐。
山色好时新雨沐，湖光远肯淡烟迷。
不知醉后无言句，逼近前来乞品题。
我亦未能勤领略，只烦莺啭与乌啼。
题新城彭元履赈米卷
黄镇成（元代）

君不见东门冠盖如流水，武断称雄跨州里。又不见北里笙竽声沸空，千金结客五陵东。

董家岂无储粟坞，卢家亦有多田翁。京坻倚叠誇红腐，一粒何曾到鱼釜。

漫令馋客长饥涎，寂寂朱门锁烟树。何如旴水彭徵君，发粟尽活饥年民。

相逢相语无德色，况受朝省酬官勋。阴骘冥冥天福善，八十童颜身更健。

只今生子又生孙，举义除残保乡县。彭家世世名义敦，食报定似于公门。

须留铁壁障江表，河润不隔闽山云。
抒怀恭答待制施正臣
宋祁（宋代）

谁谓斯人玷玉堂，忧怀易得复难忘。
素书不答还堆案，长簟无情但竟床。
涸思论文成轧轧，流年著鬓有苍苍。
病襟殊忘支离丑，为恃君家白雪章。
送腾舜敷
王珪（宋代）

七闽虽远地，王事有程期。
已试文无害，定知才不羁。
仙山观日处，云海落潮时。
会府多休暇，新诗倘见贻。
淳熙二的春帖子词·寿圣明慈太上皇后合六首
崔敦诗（宋代）

宝殿春朝退，瑶池夜宴深。
明朝是人日，时复问晴阴。
复用迟字韵呈元亮
李彭（宋代）

去日关河雪打围，缝裳密密恐归迟。忽看高笋成筠处，始见残樽下马时。

暮雨萧萧聊洗恨，东园物物总宜诗。莫言心赏随年薄，勤赴幽人林下期。
送杨千牛趁岁赴汝南郡觐省便成婚（得寒字）
岑参（唐代）

问吉转征鞍，安仁道姓潘。归期明主赐，别酒故人欢。

珠箔障炉暖，狐裘耐腊寒。汝南遥倚望，早去及春盘。
冬景 独钓寒江雪
刘辰翁（宋代）

一雪寒如此，何人立钓矼。不知身入画，独自影临江。

未必鱼吞粒，惟应鹭作双。风吹沙皓皓，天阔水淙淙。

归去村边路，看来缆失桩。夜深谁访旧，推月倚蓬窗。
饮小修所携惠泉 其一
袁宗道（明代）

昔逢惠山人，曾说惠山好。季子千里来，同饮惠山水。
栖霞偶作
曾惇（宋代）

蔬饭已忘肉，清心已是僧。
春华空婉婉，衰病苦侵凌。
风扬孤舟急，江明远浦澄。
邵楼来远念，实怯醉时登。
咏海棠
韩淲（宋代）

撩乱蒙笼黯淡中，海棠收叶尚藏红。燕支肯负匀妆浅，翡翠何贪剪刻工。

酒病未苏还懊恼，春愁才解易怔忡。流芳催得年华老，又见啼莺转小丛。
吴越宝正四年砖歌为六舟上人作
黄金台（清代）

古砖一片光黝黑，云是婆留旧抟埴。若非碧波亭畔遗，即应黄妃塔边得。

宝正纪年方四祀，不比乾宁岁丁巳。岂有工名勒蜀师，依然国姓留钱氏。

亦称帝制亦改元，犹说开门节度使。定论千秋属后人，鄱阳随笔庐陵史。

钱王本是英雄流，保障东南十四洲。玉带锦衣荣故里，诏书册卷起三楼。

当年土木穷金碧，祗今荒陇埋瓴甓。坏藓犹疑陌上花，落星难问山头石。

达公达公今贯休，独携瓶钵天涯游。摩挲古物不忍释，宝此奚啻琅玕球。

土纳尚余残劫烬，瓦全终胜缺金瓯。磨来作镜烦诗答，此砖今亦归诗衲。

为语方泉白石生，且休速礼金涂塔。
桔槔叹
张象津（清代）

城中祷雨城外晴，城外祷雨赭云生。赭云散尽暮天碧，城外遍起桔槔声。

桔槔彻夜声不停，判将身手与天争。天公仁闵覆苍生，百神司命周八纮。

雨师唤云云不应，雷公鞭鼓鼓不鸣。付与桔槔自作程，桔槔非人水不行。

鹤俯鹳啄尻首并，汗流渍与井干平。畦中依然水不盈，苗稀散作鱼尾赪。

夜阑气尽声不尽，隐隐倦力相支撑。此时肃肃晓风清，城中达官梦初醒。

美人素绠汲银瓶，辘轳却向雕阑听。
次韵周提刑出邓鄙五首 其四 枣阳值雨
饶节（宋代）

莫雨凄凄鸦著林，绿苔随意上墙阴。问侬此雨妨农否，漠漠无言念更深。
倚篷
顾逢（宋代）

山光远近青，尽入倚篷吟。
夜雨一番过，春流几寸深。
车声惊睡犊，帆影闪飞禽。
村舍偏潇洒，家家杨柳阴。
念奴娇·广寒宫里
葛长庚（宋代）

广寒宫里，散天花、点点空中柳絮。是处楼台皆似玉，半夜风声不住。万里盐城，千家珠瓦，无认蓬莱处。但呼童、且去探梅花，攀那树。垂帘未敢掀开，狮儿初捏就，佳人偷觑。溪畔渔翁蓑又重，几点沙鸥无语。竹折庭前，松僵路畔，满目都如许。问要晴，更待积痕消，须无雨。
题爱閒卷
李叔玉（明代）

羡子中年即爱閒，了然荣辱不相干。休官彭泽思陶令，载妓东山忆谢安。

坐久白云生半榻，睡醒红日上三竿。蹇余剩有烟霞想，自愧功名脱屣难。
宝积山谒诸葛忠武侯祠 其二
屈大均（明代）

不出无章武，隆中岂敢閒。委身因常胄，守蜀在祁山。

智数追三杰，忠诚动百蛮。桂林多俎豆，故老泪痕斑。
富相公挽词五首 其二
范纯仁（宋代）

二纪经纶业，三朝翊戴勋。忘身裨庶政，忧国见遗文。

东閤散群彦，北邙归大坟。邦人仰旟旐，洒泪向寒云。
李阁使新种洛花
蔡襄（宋代）

堂下朱阑小魏红，一枝浓艳占春风。
新闻洛下传佳种，未必开时胜旧丛。
过修觉山不果登览
陆游（宋代）

前日泛江时，雨昏失南山。
今日迎我马，䰀鬌拥髻鬟。
白塔映朱阁，间见青林间。
问我岂忘之，扬鞭亟西还。
西还亦聊尔，行矣来凭栏。
扰扰红尘中，岂无一日闲。
会复赓此诗，大书榜其颜。
但恐厄风雨，清游天所悭。
乐隐君挽诗
魏了翁（宋代）

人畸天则偶，俗隘我常优。
谩道蚿怜鳖，终成鹊避鸠。
蹇驴花露晓，孤雁稻云秋。
想见招魂曲，人人说少游。
咏雪
冯时行（宋代）

疏木堕栖鸟，寒潭悲卧蛟。与松为老伴，唤月结清交。

檐滴冰为净，梅添玉作梢。丰年何以报，作颂纪南郊。
李君美夫妇挽诗二首 其一
陆文圭（元代）

君家全盛日，父子佩金鱼。太母尝甘旨，曾孙列起居。

荣华既消歇，忧患却乘除。执绋门生老，何堪数挽车。
追和李白宣州清溪
郭祥正（宋代）

清溪安在哉，欲弄清溪水。更邀琴高生，携竿会于此。

日落翠屏间，鸡鸣桃花里。不见避秦人，谁嗟远游子。
送人游西山
周弼（宋代）

抽铅点汞旧台荒，何处搜寻旧草堂。
谁见洪崖最深处，一坑泥护石中黄。
粉蝶儿慢
周邦彦（宋代）

宿雾藏春，余寒带雨，占得群芳开晚。艳初弄秀倚东风娇懒。隔开黄鹂传好音，唤入深丛中探。数枝新，比昨朝、又早红稀香浅。

眷恋。重来倚槛。当韶华、未可轻辜双眼。赏心随分乐，有清尊檀板。每岁嬉游能几日，莫使一声歌欠。忍因循、片花飞、又成春减。
画芙蓉
华坡（清代）

秋水空江上，烟霏入夜清。锦城归梦远，晓镜拂奁明。

名以烟岚重，香分水殿轻。轻裾鸣翠佩，隔座望盈盈。
和刘编修潜夫读近报蒋岘被逐二首
王迈（宋代）

读报欣然共赋诗，古来忠佞各殊岐。
彼犹愧见蒋颖叔，君盍自期刘器之。
恶草剪除虽一快，芳兰销歇已多时。
怀哉康节先生语，作事莫教人绉眉。
满江红·雪共梅花
佚名（宋代）

雪共梅花，念动是、经年离拆。重会面、玉肌真态，一般标格。谁道会情应也妒，暗香埋没教谁识。却随风、偷入傍妆台，萦帘额。惊醉眼，朱成碧。随冷暖，分青白。叹朱弦冻折，高山音息。怅望关河会驿使，剡溪兴尽成陈迹。见似枝而喜对杨花，须相忆。
爰亚夫自涪陵以小舟追路相送及予於枥木观下
孙应时（宋代）

不辞一舸下三州，送我能为信宿留。
腹有琅玕元自润，气兼熊豹不妨遒。
清尊近对洒云湿，乌帽高寻洞卉秋。
莫负武夷当日语，几披尺素泪横流。
邕州
陶弼（宋代）

绝塞多秋色，孤城易夕阳。
此间饶宠辱，还我水云乡。
辰州即事书分司壁
薛纲（明代）

群山耸秀水流清，卧虎奔蛇绕郡城。况是车书同盛世，尽令夷獠作编氓。

花纹土布兼丝织，黑石畬田带火耕。我续舆图考形胜，上游真足控蛮荆。
谢荣帅
王十朋（宋代）

辇毂之下先弹压，兹言虽佳未足法。丈人身居弹压地，抚字心劳民自洽。

神圣当天万物春，王畿共理嘉得人。云汉昭回赐优渥，不特为公端为民。

圣经一章公独得，黄堂葱郁生春色。贤哉名卿才大夫，匪懈事君端可则。

石刻分馀犹及我，荣耀惊闻浙江左。从今蔀屋光属天，更有宠褒云八朵。

愿公勉为不朽传，长如治吴与治川。要令列郡法青白，了无一吏横索钱。
诗一首
康与之（宋代）

越王山下千树梅，逐客年年走马来。
寒玉满村风色里，不受暖霭轻烟催。
故人千里复万里，折香欲寄生徘徊。
孤吟独醉常夜半，山月野风骑马回。
句 其一
释守恭（宋代）

布发人来绝，衔花鹿去多。
赠送郑钱二郎中
司空曙（唐代）

梅含柳已动，昨日起东风。惆怅心徒壮，无如鬓作翁。

百年飘若水，万绪尽归空。何可宗禅客，迟回岐路中。
暮雨登圆通阁望邺城有感 其二
谢榛（明代）

云压山城雨不休，阁中遥起故园愁。漳河东去苍茫色，犹似三台醉里秋。
贺周总管岸轩迁居回任
刘鉴（宋代）

袖诗两度出山扉，到得城来与原违。
南浦绿波凝望久，东山零雨喜公归。
疎梅斗雪增新洁，乔木参开长旧围。
重对门墙帘定卷，春风贺厦燕栖依。
和建王雪
史浩（宋代）

春风剪水出云来，著处为花是有才。柳絮压盐知句丽，银杯逐马看朝回。

已开谢砌俱堆玉，不信何郎只咏梅。梁苑词华萃文杰，笑渠楚国赋阳台。
隆中谒诸葛武侯
林光（明代）

君臣天地本难逃，谁道先生睡不牢。三顾江山增感慨，千年祠不肃焄蒿。

欢同鱼水知犹浅，迹比萧曹识更高。运去营中星忽殒，未降心醉几英豪。
故人李端夫 其二
郭祥正（宋代）

才如吾子尚区区，羽檄从军万里馀。白发可怜归计晚，青衫只似拜恩初。

一樽邀客非无酒，千卷随车幸有书。已把穷通推定分，故人达宦任情疏。
春日杂诗六首
张耒（宋代）

啼鸟唤我觉，檐日行且午。
累累出叶莺，庭雀鸣欲乳。
妻儿病酒睡，鸡犬乐其侣。
风光不我违，舍醉何有度。
西江月 廿一史弹词第二段说三代下场词
杨慎（明代）

阅尽残编断简，细详千古英雄。功名富贵笑谈中。

回首一场春梦。

昨日香车宝马，今朝禾黍秋风。谁强谁弱总成空。

傀儡棚中搬弄。
闰月三白三首 其三
王十朋（宋代）

占尽一阳月，分为六出时。韦编照清夜，塞管落南枝。

献中荆山玉，开成庙柱芝。人间瑞已定，过此却非宜。
鹧鸪天·赠王敬之御史耿伯玉台掾
魏初（元代）

去岁新秋别凤城。今年春早会秦京。人生离合知无定，空里相逢重有情。
花淡淡，柳青青。半风半雨若为平。清明得暇还相觅，醉倒沙头碧玉瓶。
咏新菊
姚合（唐代）

黄金色未足，摘取且尝新。若待重阳日，何曾异众人。
次韵子雍同达书记游安林
周紫芝（宋代）

江湖流落一乌巾，同障西风满扇尘。试为支郎吐幽句，了知长吉是前身。

欲宽江上三年梦，更碾禅房一掬春。不为相逢苦相挽，行吟应在楚江滨。
窥园
张耒（宋代）

吾老懒读书，得闲尝窥园。
爱此千树雪，高低不胜繁。
冲风掠之去，颇已随沙尘。
感之可奈何，我岂土木人。
畏病不饮酒，已惭嵇阮真。
淡泊非众嗜，自娱难及宾。
独游还独吟，鱼鸟与我亲。
悠哉山林趣，媿此簪缨身。
题黄犊岭
吕弘（宋代）

畴昔闻高隐，红尘隔远林。
间乘黄犊出，踏破白云深。
自得忘归乐，应多扣角吟。
如今秋草没，几约与僧寻。
思隐二首 其一
董嗣杲（宋代）

岌嶪愁城不可攻，三年心事入秋空。虚名已出诸公右，往事都归一笑中。

植杖耘田思北墅，补炉煮药老西风。临归自照凉池影，不与初来面目同。
流花桥怀古 其一
彭世潮（明代）

霸业繁华事已空，江山如旧画图中。仙城日月留秦照，珠海云霞忆汉风。

渔艇棹歌归柳绿，野田烟景葬桃红。美人千古香魂在，粉腻随花出渚东。
游长安诸寺联句。长乐坊安国寺。红楼联句（隐侯体）
段成式（唐代）

重叠碎晴空，馀霞更照红。蝉踪近鳷鹊，鸟道接相风。 ——张希复

苔静金轮路，云轻白日宫。壁诗传谢客，门榜占休公。 ——段成式
除夕次韵郑司理 其六
韩淲（宋代）

夜窗松月旧家风，宦海飘流鞅掌中。但觉年年添一岁，不知齿豁与头童。
浣溪沙·蓼岸风多橘柚香
孙光宪（五代）

蓼岸风多橘柚香。江边一望楚天长。片帆烟际闪孤光。
目送征天飞杳杳，思随流水去茫茫。兰红波碧忆潇湘。
寄题俞伯南所居·毅斋
陈文蔚（宋代）

器重或可胜，道远畴能至。
勉效既竭回，羞称愿息赐。
绝句六十四首
张伯端（宋代）

始之有作无人见，及至无为众始知。
但见无为为要道，岂知有作是根基。
咏慎郎中园木香
徐积（宋代）

仙子霓裳曳绀霞，琼姬仍坐碧云车。谁言十日春归去，犹有春风在慎家。
端叔奉诏还朝二首
袁说友（宋代）

清樽连日话辛酸，正为中年作别难。
二十年间嗟契阔，八千里外得团栾。
湖山觉梦俱萍迹，风月题诗遍锦宫。
一舸输君已仙去，微吟空所屈平叹。
渔父四时歌
周必大（宋代）

三湘七泽云连水，短棹意行无远迩。
江花时傍绿蓑飞，水鸟忽从清唱起。
醉后懽呼踏浪儿，鲔可鱠兮粳可炊。
芳草从教天样远，都无闲恨可萋迷。
碧桃几片来何处，试访秦人武陵路。
送杨北渚尹壶关
孙绪（明代）

金乌拂羽扶桑晓，白驹远策壶关道。纤尘不敢到征衣，花柳低垂日杲杲。

君心寒贮万斛冰，君才水涌三江清。宦途夙抱林泉兴，垂髫已负文章名。

先公老儒富诗礼，有弟西台振风纪。陈家堂序难弟兄，刘向休名同父子。

我性慵疏君曰贤，平生风雨床相连。屡向词锋惊白战，绮寮歘忽生云烟。

鼎彝不日归清庙，巨鳌戴山不受钓。剀切刘蕡终下第，陆沈罗邺空高调。

平生北渚汪洋波，东流散入任城河。一倅六年心力破，功勋只向河湄多。

河湄居民千万数，饱饫仁风想眉宇。驩声果尔召休徵，次第麟儿来接武。

物理乘除自有期，策名岂令君独奇。输他魏阙金莲烛，赢得燕山丹桂枝。

今年再陟壶关令，琴囊书箧知清政。百里暂屈庞士元，一方久慕张忠定。

嘤嘤虫篆多历年，凛凛牛刀初作用。轩车到处骇鱼鸟，闾阎从此无贫病。

昨朝与君谐晋秦，妻孥共喜门楣新。今日题诗送君去，临岐似觉情犹亲。

壶山高高潞水深，数声风笛愁人心。政成明岁报天子，洗耳漳河听好音。
梅花
陆游（宋代）

青羊宫前锦江路，曾为梅花醉十年。
岂知今日寻香处，却是山阴雪夜船。
钓台
吴可几（宋代）

君王取天下，有人将甲兵。
君王得天下，有人相升平。
我欲介其间，区区安取成。
莫若归养高，高卧嵓之扃。
直使万乘意，慕仰非鸿冥。
身虽隐渔钓，心岂忘朝延。
常虑天下定，君王志骄盈。
群臣习见闻，力谏不尔聪。
不有不臣者，不足回其清。
商山四老人，用是定西京。
潜希绝世躅，万一助皇明。
年当建武日，上下咸清宁。
所怀忆不陈，终焉为客星。
如何逸民傅，乃有狂奴名。
喜雨次曹泉州 其二
陈元光（唐代）

上帝将垂谴，边臣惊不宁。徬徨劳野马，乾曝俯龙亭。

精意馨穹昊，阳和正郁蒸。絪缊云作瑞，黮𪒘雨成声。

原湿枯随发，生灵死复苏。刑牲崇礼报，作颂庆升平。
句 其七
张潞（宋代）

移封初闷闷，通道忽陶陶。
送幽禅师
齐己（唐代）

霜繁野叶飞，长老卷行衣。浮世不知处，白云相待归。

磬和天籁响，禅动岳神威。莫便言长往，劳生待发机。
赠枢上人
陈宓（宋代）

心期极乐三千界，世事怀安二十年。
顾我未能从学道，只将寂寞当幽禅。
题董源夏山图
米友仁（宋代）

崇山过新雨，苍翠浓欲滴。林深不通人，溪回有吟客。

日落古道空，天青暮云碧。何处一声蝉，幽栖仍自得。
颂古三十八首 其二十二
释慧方（宋代）

赵州滋味最为亲，觌面承当有几人。三度传来亲切处，馨香满口又全真。
赠痴庵柴头陀
方回（元代）

萧梁宗补阙，弃官为头陀。一篇息心铭，至今犹永歌。

不爱紫绶黄金带，不爱雕鞍白玉珂。草椽布衲，一筇一蓑。

台城一旦甑堕地，公卿麋烂偾干戈。当时独有宗无名，翛然野鹤山之阿。

今代柴痴庵，独把竹帚柄。待扫众生尘，同作大圆镜。

不肉不饥，不绵不冷。太室为衾，大块为枕。一饭不再餐，一茶不再饮。

脱袍掷笏作百姓，十年悟道保真性。昭文大学湛然翁，半夜室中传祖印。

无求于世长精神，自净其心延寿命。野狐禅子落邪蹊，唯我痴庵独也正。

向来解后逢痴庵，赠我竹为帚者三。一扫嗔，二扫贪。

惟有一病扫不得，两痴相值同酸咸。虽然我更有一帚，建立天地同不朽。

扫愁扫闹扫是非，其帚何名名曰酒。
型范
李梦阳（明代）

器土必型，器竹必范。绥则有蝉，冠则有范。哲人畏威，爰矜爰业。

省之察之，春冰是涉。帝命攸畀，而胡罔嘉。忽心乘之，厥玉斯瑕。

圣戒罔念，贤省日三。舆则倚之，立则如参。渊鱼负冰，谷鸟嘤嘤。

贤岂在贵，愚匪无荣。维彼贤人，省躬靡疚。彼愚何人，外华中垢。
钓龙台
蔡襄（宋代）

龙在固神物，动与风云会。
胡为脱渊泉，辄触鉤纶害。
无乃护明珠，睡目方瞢昧。
而或嗅香饵，贪涎适沾霈。
不尔腾角牙，自衒鳞虫最。
来应山岳摇，去等蝉虵蜕。
传闻旷百世，兹事久晻暧。
空余古台石，肆矹尘沙外。
湍流卷白日，岩壑动清籁。
乾坤终苍茫，物理有否泰。
寄李季章参政
叶适（宋代）

衮衮入蜀者，借公兄弟名。
每求归载满，预屏去橐倾。
鷃飞虽地控，龙卧常天升。
借哉坐时运，久郁时士情。
文章何崛奇，冬雷夏增冰。
德业又宏济，雉登应牛鸣。
已著鼎饪利，不共水火争。
我穷未得死，破釜斗粟营。
误蒙兼金重，自视一羽轻。
唯当刮老眼，云雨看施行。
戏题（一作戏赠主人）
孟浩然（唐代）

客醉眠未起，主人呼解酲。已言鸡黍熟，复道瓮头清。
捣药禽
白玉蟾（宋代）

灵禽悲噪白云边，人到天台古洞天。
点化春愁三月暮，唤回晓梦五更前。
有如捣药璫璫响，非杵非舂自戛然。
毛羽也知仙可学，声声要结炼丹缘。
初拟过雁山既而取道乌石寄梦龄昌龄
王十朋（宋代）

不度丹芳七七盘，非缘杖屦厌间关。要留来岁高风便，兄弟成行过此山。
李倅生辰三首
陈棣（宋代）

伯阳飞御上层天，继世云礽尽谪仙。
炯炯方瞳真寿相，不劳颂祝自长年。
谢景竹方寺丞惠衣二首
刘克庄（宋代）

初裁隐服师极陆，忽赠送身章别一般。
似雪精絺为表襮，比花文锦作中单。
何妨俗笑浩然耸，不要人怜范叔寒。
孰若子衣安且吉，绝胜剑履进贤冠。
晚夏马嵬卿叔池亭即事寄京都一二知己
王湾（唐代）

忝职畿甸淹，滥陪时俊后。才轻策疲劣，势薄常驱走。

牵役劳风尘，秉心在岩薮。宗贤开别业，形胜代希偶。

竹绕清渭滨，泉流白渠口。逡巡期赏会，挥忽变星斗。

逮此乘务闲，因而访幽叟。入来殊景物，行复洗纷垢。

林静秋色多，潭深月光厚。盛香莲近拆，新味瓜初剖。

滞拙怀隐沦，书之寄良友。
闲居漫兴五首 其三
浦瑾（明代）

此身闲外复何求，长日安居事事幽。隔竹敲茶妨鹤梦，临池洗墨戏鱼浮。

风牵翠带翻阶草，雨湿红绡落海榴。散尽飞虫生晚色，月明已上水东头。
题花山寺壁
苏舜钦（宋代）

寺里山因花得名，繁英不见草纵横。
栽培剪伐须勤力，花易凋零草易生。
早出钟山门未开立候久之
高启（明代）

关吏收鱼钥，趋朝阻向晨。
忘鸣鸡睡熟，倦立马嘶频。
柝静霜飞堞，钟来月堕津。
可怜同候者，多是未闲人。
病起看笥中二沈书有怀
谢与思（明代）

迢递风尘拥越台，空山卧阁长莓苔。天边旅雁三秋断，袖里瑶华二妙裁。

丹嶂晓岚侵柱笏，碧窗宵柝静衔杯。忧来鬓发萧萧短，不待繁霜病后催。
和孔司封题蓬莱阁
沈立（宋代）

拂云高阁拟蓬莱，面向稽山鉴水开。文举清尊无限乐，微之佳句不胜才。

屡尝雪夜凭朱槛，几对花天醉绿杯。明主未容休退去，会须重乞一麾来。
句
黄彦平（宋代）

湘江东西中浯溪，云埋雨洗三吾碑。
奉和受图温洛应制
苏味道（唐代）

绿绮膺河检，清坛俯洛滨。天旋俄制跸，孝享属严禋。

陟配光三祖，怀柔洎百神。雾开中道日，雪敛属车尘。

预奉咸英奏，长歌亿万春。
门外柳
庄昶（明代）

万物皆为我，开门柳忽深。江湖閒坐处，天地此时心。

风月豪真在，箪瓢乐可寻。元来程主簿，今古一閒吟。
吴正仲见访回日暮必未晚膳因以解嘲
梅尧臣（宋代）

永日无车马，闲坊有竹邻。
雨中乌帽至，门外绿苔新。
不杀鸡为具，堪题凤向人。
山公识墨在，知我旧来贫。
送邹秀才游浙
梅尧臣（宋代）

鞍傍带剑鱼皮鞘，马後携童越葛衫。
度水缘山君底急，区区为答古千岩。
秋凉晚酌
杨万里（宋代）

寄老山林度懒残，新秋又是一年年。
青编翠竹风窗月，白酒红蕖水槛天。
暑欲谢时偏更毒，侬当醉後恕渠颠。
者稀尚隔来年在，且釂今宵药玉舡。
南歌子 游仙词
王锡爵（明代）

月色依微照，云光浅淡流。卷帘同上最高楼，试看海天万里、好清秋。

酌酒金螺小，调笙玉指柔。更深鹤背冷飕飕，劝我今朝且住、莫归休。
读庄子 其二
邹浩（宋代）

万物同为一体真，体真谁复见陈新。今吾故我强名耳，莫逆于心得此人。
叔孙通
王令（宋代）

弟子从来学未纯，异时得失亦频频。
一官所买知多少，便议先生作圣人。
浪淘沙·其二
刘禹锡（唐代）

洛水桥边春日斜，碧流清浅见琼砂。
无端陌上狂风疾，惊起鸳鸯出浪花。
龚守诚山庄邀赏桃花和韵
秦镗（明代）

桃花何以武陵溪，试唱新吟续旧题。游舫半通沙市外，故人多旧画桥西。

山横翠霭连书屋，春酿红香拂杖藜。酒尽一尊归去晚，晴郊散步夕阳低。
代冯元礼次韵辞张次应画山水扇
晁说之（宋代）

女鸾宝扇谩称工，谁识岚漪缥香踪。
何事晚来慵落笔，为嗔不说妙高峰。
庚戌舟中读罗隐嘲云英诗我未成名君未嫁可能俱是不如人代云英答亦以自嘲
何吾驺（明代）

便语云英嫁有期，如君名籍更何时。到头老女称新妇，只恐儒冠老便痴。
赋周斗祥爱竹
萧立之（宋代）

平生爱莲无极翁，而孙爱竹将无同。岂期野鹜有遗憾，善学下惠犹家风。

问君竹亦有何好，蟠胸世好百无有。黔娄先生生不邪，西山遗民穷得瘦。

向来结交王子猷，一日不见如三秋。叩门不共主人语，往往竟日肩舆留。

先生河阳种花手，耿耿冰霜含宇宙。从渠红紫竞春阳，留眼相看岁寒后。
和净因老师渔父词
释子淳（宋代）

洪鳞每自藏深派，今朝钓得真奇怪。
鼓棹惊波桑田改，三灾坏，
恁时方称生涯在。
西江月·示儿曹以家事付之
辛弃疾（宋代）

万事云烟忽过，一身蒲柳先衰。而今何事最相宜，宜醉宜游宜睡。
早趁催科了纳，更量出入收支。乃翁依旧管些儿，管竹管山管水。
舟至胥口有鲇鱼一尾重十四斤复买放生
释今无（明代）

复解鲇鱼索，全倾乞食囊。原无开济力，只检养心方。

水更微生得，天从覆物长。年来衰白意，不可问沧浪。
素尚斋
弘历（清代）

几湾流水几桥支，岭复閒斋宛在兹。蓄目高秋原恰当，印心昔景不曾移。

萧然自是朴斲好，纷彼何烦藻缋施。讵止崇情惬幽赏，风声敦俗要于斯。
王生小景
陈某（宋代）

何处佳山水，依稀类辋川。
春风摩诘画，夜月剡溪船。
云树乡心外，莺花客泪边。
不嫌茅屋小，应喜是归年。
病里思听音乐戏呈诸公
茅维（明代）

绕篱黄蝶隐秋花，病里闲情遣狭斜。
伎作东山怀谢傅，笛吹古狭忆桓家。
那堪残曲歌《金缕》，敢向今时斗丽华。
红烛最娇丸髻妓，胡床企脚听琵琶。
病中即事十五首
赵蕃（宋代）

炎凉自时态，何乃战胸中。
谴句追韩子，辟碑摹鲁公。
闻尘非为蚁，是境不因工。
要使神明复，毋辞瞑眩攻。
效古别昭德群从
晁冲之（宋代）

千载一相逢，相见无浃旬。一生能几别，且复无此身。

昔别尚可惜，此别重惜之。两髀跨鞍马，非复少壮时。

他人怪康强，自觉筋力衰。所苦气如缕，所忧命如丝。

死生亦大矣，而乃常别离。人生一月间，得笑无六七。

朝为众狙喜，莫作枯鱼泣。已矣泉下人，优哉冢中骨。
读工部诸将五首感次其韵 其四
傅为霖（清代）

王庭戈壁耸云标，北海层冰郁不销。紫塞烽烟围月晕，缁流经典弱参寥。

近闻新轨穿元兔，时见名王珥汉貂。安得雄藩生戚畹，凯歌重上紫宸朝。
春日登楼有怀
卢纶（唐代）

花正浓时人正愁，逢花却欲替花羞。

年来笑伴皆归去，今日晴明独上楼。
石塘感旧十绝
刘克庄（宋代）

沈郎院闭彩云收，寂寞秋花拆树头。
留取断弦来世续，此生长抱百年愁。
重阳值雨余承之侍御适至
张弼（明代）

九日不堪风雨作，公馀铃阁白徘徊。更无好典登高去，却有同年访旧来。

诗写风流笺绚锦，酒浇磈儡鼓喧雷。湘帘暝色催红烛，绝胜龙山落帽回。
送郑公绩赴试金陵
朱翌（宋代）

君到洗沐已，蜡屐款北山。
吾祖山中人，凛然千载颜。
其旁马鬣封，近去龙衮间。
通鉴恰施行，新经宜少删。
世上有公议，渠自明忠奸。
物情有报复，天道则好还。
人日过吴郎中峻伯第时将使豫章得西字
谢榛（明代）

馀寒薄暮重凄凄，城上青山望欲迷。人日正逢燕雪后，使星遥欲楚天西。

宁辞取醉留官舍，更约寻春过御堤。何限柳条萦别思，江城南去乱莺啼。
西江月（夏日有感）
赵长卿（宋代）

稳唱巧翻新曲，灵犀密意潜通。荷花香染晚来风。相对恍然如荷。

有恨眉尖皱碧，多情酒晕生红。此愁不是闲浓。应为仙源倾动。
上崔相百忧章
李白（唐代）

共工赫怒，天维中摧。
鲲鲸喷荡，扬涛起雷。
鱼龙陷人，成此祸胎。
火焚昆山，玉石相磓。
仰希霖雨，洒宝炎煨。
箭发石开，戈挥日回。
邹衍恸哭，燕霜飒来。
微诚不感，犹絷夏台。
苍鹰搏攫，丹棘崔嵬。
豪圣凋枯，王风伤哀。
斯文未丧，东岳岂颓。
穆逃楚难，邹脱吴灾。
见机苦迟，二公所咍。
骥不骤进，麟何来哉！
星离一门，草掷二孩。
万愤结缉，忧从中催。
金瑟玉壶，尽为愁媒。
举酒太息，泣血盈杯。
台星再朗，天网重恢。
屈法申恩，弃瑕取材。
冶长非罪，尼父无猜。
覆盆傥举，应照寒灰。
塞孤 其二 题秋庄图，用屯田韵
姚华（清代）

入秋来，渐见青林歇。雨后吴山清发。点点早霜红紫别。

朝曦朗，林阴滑。烟初惹起村舂，钟余打沉山月。骤凉飙窗缝吹裂。

充隐白屋心，痴梦青云阙。老去襟尘方彻。翠竹苍松留恋切。

看早晚，黄花节。杯在口、菊斟芳，糕在手、盘堆雪。且休辜、里老张设。
菩萨蛮
张孝祥（宋代）

东风约略吹罗幕。一檐细雨春阴薄。试把杏花看。湿红娇暮寒。

佳人双玉枕。烘醉鸳鸯锦。折得最繁枝。暖香生翠帏。
题竹根道人
王汝玉（明代）

早年曾作长安客，游遍东城与南陌。老来却秉岁寒心，情与竹君相莫逆。

平生遇竹成久留，不异当年王子猷。词人为作竹根传，饱食渭川千亩秋。

迩来归卧吴山久，白发萧萧心不朽。兴酣按节竹间歌，却笑吴兴馋太守。
和九日尧章送菊
王炎（宋代）

花品若将人品较，此花风味似吾儒。
秋英餐罢含清思，曾有离骚续笔无。
南苑阅武
载淳（清代）

风劲霜高万马骧，特临南苑饬戎行。八方无事边烽静，七萃如云士气扬。

岂是劳军来细柳，敢云纵猎效长杨。防秋略寓貙刘意，家法钦承戒怠荒。
读友人奏藁
刘克庄（宋代）

首规旒冕次钧衡，纸价遥知贵洛城。
谷永有知应愧死，曹蜍无洛谩偷生。
弘宽敛衽惭三策，桑濮收声让九成。
闻说龙天俱赞叹，法筵第一义分明。
虎丘
方仲荀（宋代）

海涌起平田，禅扉古木间。
出城先见塔，入寺始登山。
堂静参徒散，巢喧乳鹤还。
祖龙求宝剑，曾此凿孱颜。
咏史下·曹爽
陈普（宋代）

四聪八达免官时，仲达含香拜玉墀。
二鬼不来同壑谷，未愁寡妇与孤儿。
华阴寄子由
苏轼（宋代）

三年无日不思归，梦里还家旋觉非。
腊酒送寒催去国，东风吹雪满征衣。
三峰已过天浮翠，四扇行看日照扉。
里堠消磨不禁尽，速携家饷劳骖騑。
古意赠答段公度
周行己（宋代）

野人比芹子，昔献已负惭。安得长者语，借誉苦为甘。

自愧敝帚姿，欲驾騧骊骖。寸进复尺退，虎穴讵得探。
无眠
虞俦（宋代）

蛩吟砌下岂知时，我亦无眠有所思。
夜永只怜灯作伴，秋凉最许簟先知。
十年扰扰梦中事，一笑悠悠世上儿。
数尽更筹窗送曙，起来赢得鬓成丝。
华亭百咏·湖桥
许尚（宋代）

潋滟湖光好，荷风六月凉。
倚栏吟不倦，鱼鸟亦相忘。
姑恶鸟
周是修（明代）

有鸟有鸟终日啼，万口千声如一词。云是悍妇怨姑恶，精魂幻化之所为。

我听此言重惆怅，惆怅思之谁是非。人家生男愿取妇，取妇愿能纂家务。

自古物从勤上生，讵容怠惰无思虑。姑詈汝，愿汝勤，姑挞汝，愿汝能。

汝改姑欣欣，不改姑难平。如何重恩爱，翻化深愤嗔。

殒身化鸟道姑恶，孙孙子子传怨声。古有孝妇冢，亦有义女亭。

至今人叹慕，至今人颂称。汝言姑恶姑不恶，自此吞声休更鸣。
寄茅山何道士
陆龟蒙（唐代）

终身持玉舄，丹诀未应传。况是曾同宿，相违便隔年。

问颜知更少，听话想逾玄。古箓文垂露，新金汞绝烟。

蜂供和饵蜜，人寄买溪钱。紫燕长巢硐，青龟忽上莲。

箧藏征隐诏，囊佩摄生篇。圃暖芝台秀，岩春乳管圆。

池栖子孙鹤，堂宿弟兄仙。幸阅灵书次，心期赐一编。
感忆
沈光文（清代）

暂将一苇向南溟，来往随波总未宁。忽见游云归别坞，又看飞雁落前汀。

梦中尚有娇儿女，灯下惟馀瘦影形。苦趣不堪重记忆，临晨独眺远山青。
织图二十四首·上簇
楼璹（宋代）

采采绿叶空，翦翦白茅短。
撒簇轻放手，蚕老丝肠嫩。
山市浮晴岚，风日作妍暖。
会看茧如瓮，累累光眩眼。
赠别姚燮诗 其二
孔继鑅（清代）

憔悴君面颜，苍翠自君心。君心万丘壑，我日相攀寻。

明河在天上，君诗清复深。木石写生致，大笔无凡今。

以我好君意，脉脉谁能禁？所惧中燕好，过笃伤于淫。

邻树有疏阴，好鸟无繁音。
咏史 其二
刘攽（宋代）

秦兵谋大梁，决河灌夷门。百万皆为鱼，闾里无一存。

不用无忌谋，人人皆有言。天方纵秦毒，荡涤乾与坤。

虽得阿衡佐，谁能救崩奔。政先趣嬴祸，指鹿遂亡秦。

翟义为汉谋，摄省因即真。为忠岂不难，杀身亦已仁。

天道良悠悠，成败难重陈。不见商山翁，采芝乐全真。

羽翼安储皇，天子不得臣。
送周钺往江夏
刘得仁（唐代）

东西南北郡，自说遍曾游。人世终多故，皇都不少留。

郢城帆过夜，汉水月方秋。此谒亲知去，闻猿岂解愁。